‘বিপাক-ই-স্তান’, আমেরিকা ভ্রমণে নিষেধাজ্ঞা পাকিস্তানিদের?

ওয়েব ডেস্ক: পাকিস্তান (Pakistan) সন্ত্রাসের আঁতুড়ঘর। এই নিয়ে প্রতিবেশী ভারত (India) আন্তর্জাতিক মঞ্চে বারবার অভিযোগ করেছে। পাকিস্তানের জঙ্গি সংগঠনগুলি একাধিকবার ভারতে নাশকতা চালিয়েছে। পাকিস্তানের মাটিতে সন্ত্রাসবাদী কার্যকলাপের নিন্দা করেছে আমেরিকা (US)। তবু যুদ্ধ বিমান দেওয়া সহ বিভিন্ন ক্ষেত্রে পাকিস্তানকে সহায়তা করেছে হোয়াইট হাউস। এবার কি সম্পর্কে ফাটল? হোয়াইট হাউস সূত্রে খবর, পাকিস্তানের বাসিন্দাদের আমেরিকার ভ্রমণে আংশিক নিষেধাজ্ঞা (Travel Ban) চাপানো হতে পারে। এমনকী পাকিস্তানকে পরিবহণ নিষেধাজ্ঞার তালিকায় রাখতে পারেন আমেরিকার প্রেসিডেন্ট ডোনাল্ড ট্রাম্প।

পাকিস্তান ও ভুটানের জন্য ভিসার ছাড়পত্রে আরও কড়াকড়ি করা হচ্ছে। ৪১টি দেশের মধ্যে পাকিস্তান, আফগানিস্তান, ভুটান রয়েছে যাঁদের আমেরিকায় ভ্রমণে আংশিক নিষেধাজ্ঞা চাপানো হতে পারে। ভিসা দেওয়ার ক্ষেত্রে কঠোর নিয়মাবলী হতে পারে। বেশ কিছু শর্ত ৬০ দিনের মধ্যে পূরণ না করা হলে পাকিস্তানের উপর ওই আংশিক নিষেধাজ্ঞা চাপানো হতে পারে। নেওয়া হতে পারে আরও কঠোর পদক্ষেপ। তুর্কমেনিস্তান, বেলারুস, ভুটান, ভানুয়াতুর উপরও একই নিষেধাজ্ঞা কার্যকর হতে পারে। তবে পাকিস্তানের বিদেশমন্ত্রক দাবি করছে এগুলি জল্পনা মাত্র। বিদেশ মন্ত্রকের মুখপাত্র শফকত আলি খান বলেছেন, পাকিস্তান এরকম কোনও সম্ভাবনার ইঙ্গিত পায়নি।

আরও পড়ুন: “ক্ষমতা দখল করেছেন ইউনুস…,” বিস্ফোরক বাংলাদেশি রাষ্ট্রদূত

আমেরিকার সঙ্গে পাকিস্তানের সাম্প্রতিক টানাপোড়েন শুরু হয়েছে তুর্কমেনিস্তানে থাকা পাকিস্তানের রাষ্ট্রদূতকে আমেরিকায় ঢোকার অনুমতি দেওয়া হয়নি। আমেরিকার যে খসড়া তালিকা প্রস্তুত হচ্ছে তাতে ১০টি দেশকে পুরোপুরি ভিসা সাসপেনশনের তালিকায় রাখা হতে পারে। তার মধ্যে রয়েছে আফগানিস্তান, কিউবা, ইরান, লিবিয়া, উত্তর কোরিয়া, সোমালিয়া, সুদান, সিরিয়া, ভেনেজুয়েলা, ইয়েমেন। ট্রাম তাঁর প্রথম দফায় সাতটি মুসিলম প্রধান দেশের বাসিন্দাদের আমেরিকা ভ্রমণে নিষেধাজ্ঞা চাপিয়েছিলেন। উল্লেখ্য, এই আংশিক নিষেধাজ্ঞার তালিকায় থাকতে পারে ভানুয়াতু। সেখানে আইপিএলের প্রতিষ্ঠাতা দেশত্যাগী ললিত মোদিকে নাগরিকত্ব দেওয়া হয়। যদিও বিতর্কের পরে সিদ্ধান্ত থেকে সরে আসে সেখানকার সরকার।